CELEX: 31994D0342
Language: el
Date: 1994-05-31 00:00:00
Title: 94/342/ΕΚ: Απόφαση της Επιτροπής της 31ης Μαΐου 1994 σχετικά με τα μέτρα πληροφόρησης και δημοσιότητας που πρέπει να λαμβάνουν τα κράτη μέλη στο πλαίσιο των παρεμβάσεων των διαρθρωτικών ταμείων και του χρηματοδοτικού μέσου προσανατολισμού της αλιείας (ΧΜΠΑ)

Avis juridique important

|

31994D0342

94/342/ΕΚ: Απόφαση της Επιτροπής της 31ης Μαΐου 1994 σχετικά με τα μέτρα πληροφόρησης και δημοσιότητας που πρέπει να λαμβάνουν τα κράτη μέλη στο πλαίσιο των παρεμβάσεων των διαρθρωτικών ταμείων και του χρηματοδοτικού μέσου προσανατολισμού της αλιείας (ΧΜΠΑ)  

Επίσημη Εφημερίδα αριθ. L 152 της 18/06/1994 σ. 0039 - 0043 Φινλανδική ειδική έκδοση: Κεφάλαιο 14 τόμος 1 σ. 0200  Σουηδική ειδική έκδοση: Κεφάλαιο 14 τόμος 1 σ. 0200 

ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Μαΐου 1994 σχετικά με τα μέτρα πληροφόρησης και δημοσιότητας που πρέπει να λαμβάνουν τα κράτη μέλη στο πλαίσιο των παρεμβάσεων των διαρθρωτικών ταμείων και του χρηματοδοτικού μέσου προσανατολισμού της αλιείας (ΧΜΠΑ)  (94/342/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας,  τον κανονισμό (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις  της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (1), όπως τροποποιήθηκε τελευταία από τον κανονισμό (ΕΟΚ) αριθ. 2082/93 (2), και ιδίως το άρθρο 32 παράγραφος 2,  Εκτιμώντας:  ότι το πρώτο εδάφιο της παραγράφου 2 του άρθρου 32 του κανονισμού (ΕΟΚ) αριθ. 4253/88 προβλέπει ότι ο οργανισμός που είναι αρμόδιος για την εφαρμογή μιας δράσης, για την οποία χορηγείται η χρηματοδοτική συνδρομή της Κοινότητας, μεριμνά ώστε να υπάρχει  ικανοποιητική δημοσιότητα αυτής της δράσης, προκειμένου να ενημερώνονται οι πιθανοί δικαιούχοι και οι επαγγελματικές οργανώσεις για τις δυνατότητες που παρέχει η δράση και να ευαισθητοποιείται η κοινή γνώμη για το ρόλο της Κοινότητας όσον αφορά την εν  λόγω δράση- ότι, σύμφωνα με το δεύτερο εδάφιο της ίδιας παραγράφου, τα κράτη μέλη ζητούν τη γνώμη της Επιτροπής και την ενημερώνουν για τις πρωτοβουλίες που λαμβάνουν για τους προαναφερθέντες σκοπούς- ότι, σύμφωνα με το τρίτο εδάφιο της ίδιας παραγράφου, η Επιτροπή εκδίδει τις λεπτομερείς διατάξεις σε θέματα πληροφόρησης και δημοσιότητας για τις παρεμβάσεις των ταμείων και του ΧΜΠΑ- ότι οι επιτροπές που αναφέρονται στα άρθρα 27 έως 29 του κανονισμού (ΕΟΚ) αριθ. 4253/88 ενημερώθηκαν από την Επιτροπή για τα προβλεπόμενα μέτρα,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Στο παράρτημα καθορίζονται οι λεπτομερείς διατάξεις για την πληροφόρηση και τη δημοσιότητα σχετικά με τις παρεμβάσεις των διαρθρωτικών ταμείων.   Άρθρο 2  Η παρούσα ααπόφαση απευθύνεται στα κράτη μέλη.  Βρυξέλλες, 31 Μαΐου 1994.  Για την Επιτροπή Bruce MILLAN Μέλος της Επιτροπής  (1) ΕΕ αριθ. L 374 της 31. 12. 1988, σ. 1.  (2) ΕΕ αριθ. L 193 της 31. 7. 1993, σ. 20.      ΠΑΡΑΡΤΗΜΑ   ΛΕΠΤΟΜΕΡΕΙΣ ΔΙΑΤΑΞΕΙΣ ΓΙΑ ΤΗΝ ΠΛΗΡΟΦΟΡΗΣΗ ΚΑΙ ΤΗ ΔΗΜΟΣΙΟΤΗΤΑ ΣΧΕΤΙΚΑ ΜΕ ΤΙΣ ΠΑΡΕΜΒΑΣΕΙΣ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ ΚΑΙ ΤΟΥ ΧΜΠΑ  1. Στόχος και πεδίο εφαρμογής Τα μέτρα πληροφόρησης και δημοσιότητας σχετικά με τις παρεμβάσεις των διαρθρωτικών ταμείων και του ΧΜΠΑ αποβλέπουν στο να αυξηθεί το κύρος και η διαφάνεια της δράσης της Κοινότητας και στο να δοθεί σε όλα τα κράτη μέλη ομοιόμορφη εικόνα των εν λόγω  παρεμβάσεων. Αφορούν τις ενέργειες υπέρ των οποίων παρεμβαίνουν το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού και το χρηματοδοτικό μέσο  προσανατολισμού της αλιείας.  Τα μέτρα πληροφόρησης και δημοσιότητας που παρατίθενται πιο κάτω αφορούν τα κοινοτικά πλαίσια στήριξης (ΚΠΣ) και τις παρεμβάσεις των διαρθρωτικών ταμείων και του ΧΜΠΑ οι οποίες έχουν τη μορφή επιχειρησιακών προγραμμάτων, συγχρηματοδοτήσεων στο πλαίσιο  του καθεστώτος ενισχύσεων, συνολικών ενισχύσεων, συνολικών επιχορηγήσεων ή μεγάλων έργων.  2. Γενικές αρχές Την ευθύνη για τη δημοσιότητα έχουν οι εθνικές, περιφερειακές και τοπικές αρχές που είναι αρμόδιες για την εφαρμογή των ΚΠΣ, των κοινοτικών πρωτοβουλιών, των επιχειρησιακών προγραμμάτων και των άλλων μορφών παρέμβασης. Η δημοσιότητα πραγματοποιείται σε  συνεργασία με τις υπηρεσίες της Επιτροπής, οι οποίες ενημερώνονται για τα λαμβανόμενα μέτρα.  Οι αρμόδιες εθνικές και περιφερειακές αρχές λαμβάνουν όλα τα ενδεικνυόμενα διοικητικά μέτρα για να διασφαλίσουν την αποτελεσματική εφαρμογή αυτών των διατάξεων και τη συνεργασία με τις υπηρεσίες της Επιτροπής.  3. Μέτρα πληροφόρησης και δημοσιότητας όσον αφορά τα ΚΠΣ και τις κοινοτικές πρωτοβουλίες, τα επιχειρησιακά προγράμματα και τις άλλες μορφές παρέμβασης Η πληροφόρηση και η δημοσιότητα αποτελούν ενιαίο σύνολο μέτρων που καθορίζουν οι αρμόδιες εθνικές, περιφερειακές και τοπικές αρχές σε συνεργασία με τις υπηρεσίες της Επιτροπής για τη διάρκεια εφαρμογής του ΚΠΣ και αφορούν τόσο τα επιχειρησιακά  προγράμματα όσο και τις άλλες μορφές παρέμβασης.  Τα ποσά που προβλέπονται για την εφαρμογή των μέτρων πληροφόρησης και δημοσιότητας περιλαμβάνονται στα προβλεπόμενα σχέδια χρηματοδότησης των ΚΠΣ, των επιχειρησιακών προγραμμάτων και των άλλων μορφών παρέμβασης στο πλαίσιο της τεχνικής βοήθειας.  Οι επιτροπές παρακολούθησης εξετάζουν την πρόοδο της εφαρμογής αυτών των μέτρων και ενημερώνουν σχετικά την Επιτροπή.  Κατά την εκτέλεση των ΚΠΣ και των επιχειρησιακών προγραμμάτων πρέπει να τηρούνται οι υποχρεώσεις που απαριθμούνται στα ακόλουθα στοιχεία α), β) και γ):  α) οι αρμόδιες αρχές των κρατών μελών δημοσιεύουν το περιεχόμενο των επιχειρησιακών προγραμμάτων και των άλλων μορφών παρέμβασης με την καταλληλότερη μορφή, αναφέροντας τη συμμετοχή των διαρθρωτικών ταμείων και, κατά περίπτωση, του ΧΜΠΑ. Εξασφαλίζουν τη  διάδοση αυτών των εγγράφων και τα παρέχουν στους ενδιαφερομένους. Μεριμνούν για την ομοιόμορφη παρουσίαση του ενημερωτικού υλικού σε εθνική κλίμακα καθώς και της δημοσιότητας που δίνεται σύμφωνα με τις διατάξεις που αναφέρονται στο σημείο 4- β) σε περίπτωση που για την κοινοτική παρέμβαση λαμβάνεται ενιαία απόφαση, κατά την έννοια του άρθρου 10 παράγραφος 1 του κανονισμού (ΕΟΚ) αριθ. 4253/88, εφαρμόζονται με παρόμοιο τρόπο τα προαναφερόμενα μέτρα- γ) τα μέτρα της επί τόπου πληροφόρησης και δημοσιότητας περιέχουν τα ακόλουθα στοιχεία:  i) όσον αφορά τις επενδύσεις σε έργα υποδομής των οποίων το κόστος υπερβαίνει το ένα εκατομμύριο Ecu:  - διαφημιστικά πλαίσια που ανεγείρονται στον τόπο εκτέλεσης των έργων,  - μόνιμες αναμνηστικές πινακίδες για τα έργα υποδομής στα οποία έχει πρόσβαση το ευρύ κοινό,  που υλοποιούνται σύμφωνα με τις λεπτομέρειες που προβλέπονται στο σημείο 6,  ii) όσον αφορά τις παραγωγικές επενδύσεις, τα μέτρα για την ανάπτυξη του εγχώριου δυναμικού και κάθε άλλη δράση για την οποία χορηγείται χρηματοδοτική συνδρομή της Κοινότητας:  - μέτρα ευαισθητοποίησης των πιθανών δικαιούχων και της κοινής γνώμης,  - μέτρα για την πληροφόρηση όσων υποβάλλουν αίτηση για κρατικές ενισχύσεις που συγχρηματοδοτεί η Κοινότητα- τα μέτρα αυτά μπορεί να έχουν τη μορφή της αναφοράς στα έντυπα που συμπληρώνουν οι αιτούντες, της κοινοτικής προέλευσης ενός μέρους της  ενίσχυσης,  iii) όσον αφορά τα συγχρηματοδοτούμενα μέτρα στον τομέα της εκπαίδευσης και της απασχόλησης:  - μέτρα ενημέρωσης των πιθανών δικαιούχων και των επαγγελματικών οργανώσεων για τις δυνατότητες που παρέχουν οι εν λόγω ενέργειες,  - μέτρα για την ευαισθητοποίηση της κοινής γνώμης σχετικά με το ρόλο της Κοινότητας όσον αφορά τις χρηματοδοτούμενες ενέγειες στον τομέα της επαγγελματικής κατάρτισης, της απασχόλησης και της ανάπτυξης των ανθρώπινων πόρων.  4. Προβολή των κοινοτικών παρεμβάσεων στους οικονομικούς φορείς, στους άλλους πιθανούς δικαιούχους και στην κοινή γνώμη 4.1. Οικονομικοί φορείς Οι οικονομικοί φορείς οφείλουν να συμμετέχουν όσο το δυνατό στενότερα στα μέρη των παρεμβάσεων που τους αφορούν αμεσότερα.  Οι αρχές που είναι αρμόδιες για την εφαρμογή των παρεμβάσεων μεριμνούν για τη δημιουργία ενός κατάλληλου συστήματος για τη μετάδοση των πληροφοριών που απευθύνονται στους πιθανούς δικαιούχους και ιδίως στις ΜΜΕ. Στις πληροφορίες αυτές υποδεικνύονται τα  δέοντα διοικητικά διαβήματα στα οποία πρέπει να προβούν οι εν λόγω δικαιούχοι. Στην περίπτωση των συνολικών επιχορηγήσεων, η πληροφόρηση αυτή παρέχεται ιδίως από τους οργανισμούς διαχείρισης και τις οργανώσεις των εκπροσώπων των επιχειρήσεων.  4.2. Άλλοι πιθανοί δικαιούχοι Οι αρχές που είναι αρμόδιες για την εφαρμογή των παρεμβάσεων θέτουν σε λειτουργία το κατάλληλο σύστημα για τη διάδοση της πληροφόρησης που προορίζεται για τα άτομα τα οποία δικαιούνται ή είναι δυνατόν να καταστούν δικαιούχοι για να λάβουν μέρο σε μία  ενέργεια στον τομέα της επαγγελματικής κατάρτισης, της απασχόλησης ή εντάσσονται στο πεδίο της ανάπτυξης των ανθρώπινων πόρων. Για το σκοπό αυτό, εξασφαλίζουν τη συνεργασία των οργανισμών επαγγελματικής κατάρτισης, των οργανισμών που παρεμβαίνουν στον  τομέα της απασχόλησης, των επιχειρήσεων και ομίλων επιχειρήσεων, εκπαιδευτικών κέντρων και των μη κυβερνητικών οργανώσεων.  Έντυπα Τα έντυπα που εκδίδουν οι εθνικές, περιφερειακές και τοπικές αρχές για την αναγγελία, την αίτηση και τη χορήγηση συνδρομητών που απευθύνονται στους τελικούς δικαιούχους ή σε κάθε άλλο υποψήφιο για μια παρόμοια ενίσχυση, αναφέρουν ότι η Κοινότητα ή/και  τα σχετικά διαρθρωτικά ταμεία ή, κατά περίπτωση, το ΧΜΠΑ είναι συγχρηματοδότες. Η κοινοποίηση της συνδρομής στους δικαιούχους αναφέρει το ποσό ή το ποσοστό της συνδρομής που προέρχοται από το κοινοτικό όργανο. Σε περίπτωση που τα έγγραφα αυτά περιέχουν  το εθνικό ή περιφερειακό έμβλημα, τότε τυπώνεται και το ευρωπαϊκό έμβλημα στις ίδιες διαστάσεις, σύμφωνα με τους κανόνες που έχει εκδώσει η Επιτροπή.  4.3. Κοινή γνώμη Μέσα μαζικής ενημέρωσης Οι αρμόδιες αρχές ενημερώνουν τα μέσα ενημέρωσης με το δέοντα τρόπο σχετικά με τις διαρθρώσεις παρέμβασης τις οποίες συγχρηματοδοτεί η Κοινότητα. Στην ενημέρωση αυτή πρέπει να προβάλλεται η συμμετοχή της Κοινότητας στις πραγματικές της διαστάσεις.  Για το σκοπό αυτό, λαμβάνονται μέτρα πληροφόρησης για την έναρξη των παρεμβάσεων (μετά την έγκρισή τους από την Επιτροπή) και για τα σημαντικά στάδια της υλοποίησής τους, ιδίως σε επίπεδο περιφερειακών μέσων μαζικής ενημέρωσης (τύπος, ραδιόφωνο,  τηλεόραση). Πρέπει να υπάρχει η απαιτούμενη συνεργασία με το γραφείο τύπου της Επιτροπής στο ενδιαφερόμενο κράτος μέλος.  Σε περίπτωση χρησιμοποίησης διαφημιστικών πλαισίων, για παράδειγμα με τη μορφή ανακοίνωσης στον τύπο ή διαφημιστικών μηνυμάτων, εφαρμόζονται οι αρχές που αναφέρονται στις δύο προηγούμενες παραγράφους.  Εκστρατείες πληροφόρησης Κατά τη διοργάνωση εκστρατειών πληροφόρησης (διασκέψεις, σεμινάρια, εμπορικές εκθέσεις, εκθέσεις) που αφορούν την εφαρμογή παρεμβάσεων τις οποίες συγχρηματοδοτεί ένα διαρθρωτικό ταμείο ή το ΧΜΠΑ, οι οργανωτές υποχρεούνται να αναφέρουν τη συμμετοχή τηγς  Κοινότητας. Είναι ίσως, σκόπιμη, αναλόγως της περιπτώσεως, η παρουσία της ευρωπαϊκής σημαίας στην αίθουσα συνεδρίασης και το έμβλημα στα έγγραφα. Τα γραφεία της Επιτροπής στα κράτη μέλη βοηθούν, εφόσον αυτό είναι αναγκαίο, στην προετοιμασία και την  υλοποίηση αυτών των εκδηλώσεων.  Ενημερωτικό υλικό Τα δημοσιεύματα (ενημερωτικά ή αναδιπλούμενα φυλλάδια) για τα προγράμματα ή τα ανάλογα μέτρα περιέχουν στην πρώτη σελίδα ρητή μνεία στη συμμετοχή της Κοινότητας καθώς και το ευρωπαϊκό έμβλημα στην περίπτωση κατά την οποία περιέχεται αντίστοιχο το εθνικό  ή περιφερειακό έμβλημα.  Σε περίπτωση που υπάρχει πρόλογος στη δημοσίευση, πρέπει, για να καταστεί σαφής η συμμετοχή της Κοινότητας, να προβλεφθεί ένας κοινός πρόλογος που συνυπογράφεται από τον υπεύθυνο του κράτους μέλους και, για την Επιτροπή, από τον αρμόδιο επίτροπο ή  γενικό διευθυντή.  Τα δημοσιεύματα περιέχουν τα στοιχεία αναφοράς του οργανισμού που είναι αρμόδιος σε εθνικό και περιφερειακό επίπεδο για την πληροφόρηση των ενδιαφερομένων.  Σε περίπτωση χρησιμοποίησης οπτικοακουστικού υλικού, εφαρμόζονται κατ' αναλογία οι προαναφερόμενες αρχές.  5. Εργασίες των επιτροπών παρακολούθησης 5.1. Οι επιτροπές παρακολούθησης μεριμνούν να υπάρχει επαρκής πληροφόρηση σχετικά με τις εργασίες τους. Για το σκοπό αυτό, οι επιτροπές ενημερώνουν τα μέσα μαζικής ενημέρωσης όταν κρίνους ότι είναι σκόπιμο για την πρόοδο της εφαρμογής του ή των  προγραμμάτων ή του συνόλου των ΚΠΣ, κατά περίπτωση, για τα οποία είναι αρμόδια. Αρμόδιος για τις επαφές με τον τύπο είναι ο πρόεδρος με τη βοήθεια του ή των αντιπροσώπων της Επιτροπής.  Πρέπει επίσης να προβλέπονται παρόμοιες ρυθμίσεις, σε συνεργασία με τις υπηρεσίες της Επιτροπής και τα γραφεία της στα κράτη μέλη, σε περίπτωση σημαντικών εκδηλώσεων που αφορούν τις συνεδριάσεις των επιτροπών παρακολούθησης όπως επαφές σε υψηλό επίπεδο  ή εγκαίνια.  5.2. Οι αντιπρόσωποι της Επιτροπής στις επιτροπές παρακολούθησης, σε συνεργασία με τις εθνικές και περιφερειακές αρχές που είναι αρμόδιες για την εφαρμογή των επιχειρησιακών προγραμμάτων, μεριμνούν για την τήρηση των διατάξεων που αφορούν θέματα  δημοσιότητας, ιδίως των διατάξεων που αφορούν τα διαφημιστικά πλαίσια και τις αναμηστικές πινακίδες.  Οι αρχές που είναι αρμόδιες για την υλοποίηση των προγραμμάτων υποβάλλουν στις επιτροπές παρακολούθησης τα στοιχεία για τα μέτρα δημοσιότητας και διάφορα αποδεικτικά στοιχεία, όπως οι φωτογραφίες. Οι επιτροπές διαβιβάζουν στην Επιτροπή όλα τα στοιχεία  της πληροφόρησης τα οποία πρέπει να λάβει υπόψη στην ετήσια έκθεση που προβλέπει το άρθρο 31 του κανονισμού (ΕΟΚ) αριθ. 4253/88.  Με βάση αυτή την ενημέρωση πρέπει να είναι δυνατό να κρίνεται κατά πόσο τηρούνται οι διατάξεις της παρούσας απόφασης.  6. Ειδικές διατάξεις για τα διαφημιστικά πλαίσια, τις αναμνηστικές πινακίδες και τις αφίσες Για την προβολή των έργων που συγχρηματοδοτεί ένα διαρθρωτικό ταμείο ή το ΧΜΠΑ, τα κράτη μέλη μεριμνούν για την τήρηση των παρακάτω μέτρων πληροφόρησης και δημοσιότητας:  Διαφημιστικά πλαίσια Σύμφωνα με το σημείο 3 ανεγείρονται διαφημιστικά πλαίσια στους τόπους εκτέλεσης των έργων όσον αφορά τις επενδύσεις και τα έργα υποδομής που συγχρηματοδοτούνται και των οποίων το κόστος υπερβαίνει το ένα εκατομμύριο Ecu. Τα πλαίσια αυτά περιλαμβάνουν  χώρο που προορίζεται για την προβολή της συμμετοχής της Κοινότητας.  Το μέγεθος των διαφημιστικών πλαισίων πρέπει να είναι ανάλογο με τη σπουδαιότητα του εκτελούμενου έργου.  Το μέρος των πλαισίων που αφορά την Κοινότητα πρέπει να τηρεί τα παρακάτω κριτήρια:  - καλύπτει τουλάχιστον το 25 % της συνολικής επιφάνειάς του του πλαισίου,  - αποτελείται από το τυπομένο ευρωπαϊκό έμβλημα, σύμφωνα με τους κανόνες που έχει εκδώσει η Επιτροπή, και από το παρακάτω κείμενο, σύμφωνα με την ακόλουθη διάταξη:   ΤΟ ΕΡΓΟ ΑΥΤΟ ΣΥΓΧΡΗΜΑΤΟΔΟΤΕΙ Η ΕΥΡΩΠΑΪΚΗ ΚΟΙΝΟΤΗΤΑ   Ευρωπαϊκό Ταμείο Περιφερειακής Ανάπτυξης  (ή άλλο ταμείο ή το ΧΜΠΑ) - τα γράμματα που χρησιμοποιούνται για την αναφορά της χρηματοδοτικής συνδρομής της Κοινότητας πρέπει να έχουν το ίδιο μέγεθος με τα γράμματα που χρησιμοποιούνται για την ανακοίνωση του κράτους μέλους.  Σε περίπτωση που οι αρμόδιες εθνικές ή περιφερειακές αρχές δεν ανεγείρουν διαφημιστικό πλαίσιο για να προβάλουν τη δική τους παρέμβαση στη χρηματοδότηση ενός έργου, πρέπει να υπάρχει ειδικός πίνακας για την προβολή της συνδρομής της Κοινότητας. Στην  περίπτωση αυτή, εφαρμόζονται κατ' αναλογία οι προαναφερόμενες διατάξεις που αφορούν την κοινοτική συνδρομή.  Τα διαφημιστικά πλαίσια απομακρύνονται το αργότερο έξι μήνες μετά το τέλος των εργασιών και στη θέση τους τοποθετούνται, εφόσον αυτό είναι δυνατόν, αναμνηστικές πινακίδες σύμφωνα με τις παρακάτω οδηγίες.  Αναμνηστικές πινακίδες Για τα έργα κοινής ωφελείας (συνεδριακά κέντρα, αεροδρόμια, σταθμοί κ.λπ.) τοποθετούνται μόνιμες αναμνηστικές πινακίδες. Σε αυτές, εκτός από το ευρωπαϊκό έμβλημα πρέπει να υπάρχει κείμενο στο οποίο να γίνεται μνεία του ποσοστού της κοινοτικής  συγχρηματοδότησης με αναφορά του ή των διαρθρωτικών ταμείων που έλαβαν μέρος στη συγχρηματοδότηση ή του ΧΜΠΑ.  Αφίσες Για να ευαισθητοποιηθούν οι δικαιούχοι και η κοινή γνώμη για το ρόλο της Κοινότητας στους τομείς της ανάπτυξης των ανθρώπινων πόρων, της επαγγελματικής κατάρτισης και της απασχόλησης, οι αρμόδιες αρχές τοποθετούν αφίσες για το Ευρωπαϊκό Κοινωνικό Ταμείο  και την ανάπτυξη των ανθρωπίνων πόρων, ιδίως στις υπηρεσίες απασχόλησης, τα μεγάλα κέντρα επαγγελματικής κατάρτισης και τους οργανισμούς που θέτουν σε εφαρμογή ενέργειες επαγγελματικής κατάρτισης και απασχόλησης, και οι οποίοι λαμβάνουν ενίσχυση από το  κοινωνικό ταμείο.  Σε περίπτωση που μια εθνική, περιφερειακή ή τοπική αρχή ή ένας τελικός δικαιούχος αποφασίζει να τοποθετήσει διαφημιστικά πλαίσια, αναμνηστικές πινακίδες ή να προβεί σε διαφήμιση ή να λάβει οποιοδήποτε άλλο μέτρο πληροφόρησης για έργα των οποίων το  κόστος είναι κατώτερο από ένα εκατομμύριο Ecu, πρέπει επίσης να αναφέρεται η συμμετοχή της Κοινότητας.  7. Τελικές διατάξεις Οι αρμόδιες εθνικές, περιφερειακές και τοπικές αρχές μπορούν σε κάθε περίπτωση να λαμβάνουν συμπληρωματικά μέτρα, εφόσον το θεωρούν αναγκαίο.  Ζητούν τη γνώμη της Επιτροπής και την ενημερώνουν για τις πρωτοβουλίες που λαμβάνουν, προκειμένου να είναι αυτή σε θέση να συμμετάσχει δεόντως στην υλοποίησή τους.  Η Επιτροπή, για να διευκολύνει την εφαρμογή αυτών των διατάξεων, παρέχει την απαραίτητη τεχνική βοήθεια και ένα εγχειρίδιο με πρακτικές οδηγίες στις αρμόδιες αρχές.